NUGTERHEID BY ZWELITHINI NA 23 JAAR? - Afrikanervolksparty
NUGTERHEID BY ZWELITHINI NA 23 JAAR?
Gepubliseer op 25 Augustus 2017 | Geskryf deur Redaksie | | | Trefslae: 1011
Die ou refrein wat al 'n cliché geword het, naamlik: "Dit is apartheid se skuld", het vir die Zoeloe koning 'n bietjie dik vir 'n daalder geword! Hy het skoolhoofde toegespreek oor die toestand in die onderwys na 'n verslag daarop gedui het dat Suid Afrika weereens feitlik die swakste in Afrika presteer het.
Nommer 75 uit 76 lande is vir hom onaanvaarbaar! Volgens Zwelithini is die tyd nou verby, (na 23 jaar), om apartheid die skuld te gee vir die volgehoue swak prestasie in die onderwys. Daar moet eerder gekyk word na die verkoop van onderwysposte, unies se bemoeienis, drank en dwelmmisbruik, ligging van drinkhole naby skole en die gebrek aan toewyding van onderwysers, het hy hulle mee geraps.
Selfs na hierdie nugtere oomblik kon hy dit egter nie nalaat om darem sommige probleme uit die apartheidsera as oorsaak te noem nie. Om daarvoor te vergoed het hy opgemerk dat die toestand van sommige skole nie eers in jou verbeelding bedink sou kon word in die tyd onder apartheid nie.
Zwelithini en sommige onderwysamptenare se voorstelle om die slaagsyfer te verhoog, hou nie tred met die swak prestasie van die Suid Afrikaanse onderwys in vergelyking met selfs die swakste lande in die wêreld nie. AL sou hulle 'n 100% slaagsyfer behaal, verander dit niks aan die kind se vermoë wat deur 'n ontoereikende silabus geskool is nie.
Hoe gouer die Afrikanerkind uit die staatskool gehaal word, hoe beter sal hulle toegerus kan word vir die volwasse lewe. Dit was President Kruger wat aan onderwysers gesê het dat as hulle nie ook instaat is om 'n kind tot belydenis van geloof te bring nie, van so 'n kind wat bloot akademies onderrig is, gesê sal kan word: "Hoe groter gees, hoe groter beest!"
Terwyl onderwys feitlik totaal ontdaan is van Godsdiensonderrig, is die effek daarvan ook reeds oral sigbaar, 'n Britsopgeleide minister van onderwys ten spyt!